Regskenners verdeeld oor Oscar Pistorius-uitspraakPistorius het begin huil terwyl Masipa haar uitspraak gelewer het. Foto: Kim Ludbrook/EPA/Pool Masipa het Donderdag in die hooggeregshof in Pretoria begin uitspraak lewer in Pistorius se moordverhoor. Sy het Pistorius onskuldig bevind aan moord maar wel bevind dat hy nalatig opgetree het. Prof James Grant van Wits se regskool meen dat Masipa ŉ fout gemaak het deur Pistorius onskuldig te bevind aan moord. “Die probleem is dat Masipa bevind het dat hy nie die bedoeling gehad het om te moor nie. Maar dit is nie vraag nie en was ook nie sy verweer nie,” het Grant gesê. “Dit blyk dat sy tot die gevolgtrekking gekom het deur ŉ fout te maak oor of dit saak maak wie agter die deur was.” Volgens Grant maak dit nie saak wie agter die deur was nie maar dat Pistorius met bedoeling op die deur geskiet het. “As ek reg is dan is dit ŉ goeie basis vir die staat om appèl aan te teken teen die feit dat hy onskuldig bevind is aan moord.” Kelly Phelps van die Universiteit van Kaapstad se regsdepartement stem egter nie saam nie. “Ek ondersteun haar bevinding en redenasie. Strafbare manslag was altyd ŉ moontlike uitkoms in die saak.” Phelps sê die probleem was die manier waarop die aanklagte saamgestel is. “Dit het gefokus op die feit dat hy vir Reeva Steenkamp geskiet het en nie wie agter die deur was nie.” Volgens Phelps sou die staat moes bewys dat Pistorius kon voorsien dat dit Steenkamp agter die deur was. Sy sê die staat het op Pistorius se weergawe van die gebeure gefokus en gehoop dit sal nie aanvaar word nie. Phelps het onder meer verwys na die saak van Rudi Visagie, die voormalige Springbokrugbyspeler, wat in Mei 2004 sy 19-jarige dogter doodgeskiet het nadat hy haar vir ŉ rower aangesien het. “Die Nasionale Vervolgingsgesag het op humanitêre gronde besluit om hom nie te vervolg nie.” Volgens Phelps is strafbare manslag die korrekte bevinding in Visagie en Pistorius se sake. Masipa sal Vrydag voortgaan om haar uitspraak te lewer. Lees ook: Strafregkenner loof Oscar Pistorius-uitspraak Klik hier om die hooftrekke van die hofverrigtinge gratis op Maroela Media te volg.